Signur schüüch è da chasa a Laax

Enconuschais Vus signur Schüüch? Il bab da questas caricaturas è Hans Moser. Dapi 33 onns abitescha il cartoonist en Surselva.

Naschì è Hans Moser I'onn 1922. En la vegliadetgna da tschintg onns emigreschan el e ses geniturs en ils Stadis Unids da l'America. Il temp a Brocklyn n'è dentant betg il meglier. 
Durant ils onns da la depressiun è il bab senza lavur, e fitg baud perda il mat er sia mamma. Hans Moser passenta intgins onns tar in'onda a Tennesse e returna lu puspè tar il bab.
Gia durant il temp da scola ha el sviluppà in'affinitad speziala per il dissegn.Hans Moser di: «Dissegnader e caricaturist, quai è adina stà mia professiun da siemi.»

Guerra e scola
Hans Moser ha strusch 20 onns ch'el - ch'è dal reminent burgais svizzer ed american - vegn clamà en l'armada dals Stadis Unids. IgI è il temp da la segunda guerra mundiala. Ses temp da servetsch dura trais onns. El è staziunà en il Giapun ed en I'Italia. Sco recumpensa per ses temp activ en l’armada al paja il stadi alura il studi a las scolas d'art da New York, Paris e Losanna.
Diesch onns lavura el suenter a Kopenhagen en il Danemarc. La emprenda el era a conuscher Sonja che daventa sia dunna.

Signur Schüüch
1963 turna Hans Moser en Svizra, en sia patria. «Pervia da las impostas», sco ch'el di cun bucca rienta. Casualmain vegn el a savair d'ina onda che abitescha a Flem. Uschia sa chasa er el a Flem/Fidaz. Dapi 30 onns abitescha l'artist ussa a Laax. Sia chasa ch'el ha bajegià sin terren ch'el ha cumprà da lez temp per 15.-fr./m2 sa chatta sper la via principala che maina vers Falera. Sch'el guarda or da la fanestra da sia stanza da lavur guarda Hans Moser giu sin la baselgia, sin il vitg da Laax e sin il panorama da las muntognas che circundeschan la vallada ch'è daventada sia patria.
«My home is my castle. Ma tuttina vom jau ina fin duas giadas I'onn a la mar, en il Danemarc u en I'Enghelterra. Las planiras ed il spazi - quai fa bain al spiert ed a I'olma».

Il caricaturist
In è bain betg surfatg da pretender che Hans Moser tutga tar ils pli enconuschents caricaturists da la Svizra. Tranter auter ha el lavurà – e lavura per part anc oz - per la «Tribune de Geneve», per il «Tages Anzeiger» e per il «Nebelspalter». En ils onns tschuncanta cumpara en questa gasetta satirica lu era, per I'emprima giada sia figura la pli famusa e renumada: il signur Schüüch. Enconuschent è era il Gloschi, il clochard e ses chaun, ch'ins entaupa emna per emna en l'Arena . Alva, la gasetta locala da la regiun Flem/Laax/Falera.

La natira
In tema che vegn adina puspè avant en ils dissegns da Hans Moser è la natira. La natira che vegn surduvrada dal carstgaun. Quai ch'el vesa ed auda sin las spassegiadas cun ses chaun Hendry vegn sil suenter savens commentà ed interpretà en la gasetta da Gloschi.
Atgnamain è Hans Moser sco el di sez, in pessimist. Tuttina spera el da pudair midar il mund - almain in zic - cun sias caricaturas e cun ses dissegns.